Дерс зэIухахэр ирагъэкIуэкI
«Урысейм и пашэхэр» къэралпсо зэпеуэм и япэ зэхуэсыгъуэм щытекIуахэм, апхуэдэу абы и кIэух Iыхьэм хэтахэм Iуащхьэмахуэ лъапэ и курыт еджапIэхэм щрагъэкIуэ-кIащ дерс зэIухахэр. Ахэр теухуауэ щытащ фэеплъымрэ щIыхьымрэ, пашэныгъэр къэпхьын папщIэ узэрыщытын хуейхэм, пхэлъыпхъэ хьэл-щэнхэм. Проектхэм я къызэгъэпэщакIуэу щытар «Iуащхьэмахуэ» клубырщ.
Клубыр 2018 гъэм къызэрагъэпэщащ «Урысейм и пашэхэр» зэпеуэм щытекIуахэм я зэгухьэныгъэм. Абы и мурад нэхъыщхьэр социальнэ къалэнхэр зэфIэхыным щIэгъэкъуэн хуэхъунырщ. Мы зэманым ирихьэ-лIэу абы цIыху 200-м щIигъу хэтщ икIи къэралым и щIыпIэ куэдым ехъулIэныгъэкIэ щагъэзащIэ проект щхьэпэ куэд. Ахэр лэжьыгъэм нэхъыфIу хэгъэгъуэзэн щхьэкIэ кIэлъоплъ IэнатIэ инхэм, зи Iуэху зэпэщу зэтеухуахэм, я лэжьыгъэ къызэгъэпэщыкIэм, езыхэм я жэрдэмхэри къыхалъхьэри, зэIущIэхэм щытопсэлъыхь.
ЕджакIуэхэм дерсхэр драгъэкIуэкIащ «Газпром щIыдагъэ» ПАО-м стратегиемрэ къыхалъхьэ IуэхущIэхэмкIэ и департаментым и унафэщI Юрьев Дмитрий (Санкт-Петербург), «Iуащхьэмахуэ» клубым и проект IуэхущIапIэм и унафэщI, «Инфосистемс» жэуап зэхэгъэщхьэхукIа зыхь зэгухьэныгъэм зыужьыныгъэмкIэ и Iэтащхьэ, УФ-м и Жылагъуэ палатэм хэт Дмитриевэ Евгение (Москва), «МИСиС» щIэныгъэ-къэхутакIуэ технологие университетым промышленнэ IуэхущIапIэхэм я лэжьыгъэр зэтеухуэнымрэ экономикэмкIэ и институтым и унафэщI Калинский Олег (Псыхуабэ), «Iуащхьэмахуэ зыгъэпсэхупIэр» акционер зэгухьэныгъэм кадрхэм я IуэхухэмкIэ и IэщIагъэлI, бгы-лыжэ спорт лIэужьыгъуэмкIэ спортым и мастерым и кандидат Мусуковэ Жаннет (Терскол).
«Фэеплъымрэ щIыхьымрэ я дерсым» хыхьэу Юрьев Дмитрий сабийхэм яхутепсэлъыхьащ бжыгъэр зи лъабжьэ иджырей Iэмэпсымэхэр, портал хэхахэр, ЗыхъумэжыныгъэмкIэ министерствэм и архивхэр къигъэсэбэпурэ, ХХI лIэщIыгъуэм хэпсэукI цIыхум псори зэпилъытыфыну иIэ зэфIэкIхэр и щIэгъэкъуэну дэтхэнэ- ми езым и унагъуэм и тхыдэр, и Iыхьлыхэм я къекIуэкIыкIар къызэрихутэжыфыну щIыкIэр.
Кавказ Ищхъэрэ федеральнэ щIыналъэм и лIыкIуэу «Урысейм и пашэхэр» зэпеуэм и кIэух Iыхьэм хэта Мусуковэ Жаннет ныбжьыщIэхэм ядэгуэшащ кадрхэм ядэлэжьэнымрэ спортымрэ зэрызэдихьым и щэхухэмкIэ.
Дмитриевэ Евгение зэрыжиIамкIэ, пашэныгъэм, абы ухущIэкъуным теухуа дерсхэм гулъытэ щхьэхуэ щыхуащI абыкIэ къэщхьэпэ Iэмалхэм, щызэпкърах мурадыр убзыхун зэрыхуей щIыкIэр, абы улъэIэсын папщIэ уи зэфIэкIхэр зэрызэпэплъытап- хъэр, цIыхухэр IэнатIэкIэ къыщызэрагъэпэщ IуэхущIапIэм щыщыIэ щытыкIэр зыхуэдэр зрагъащIэ, лэжьа- пIэ къэбгъуэтынымкIэ щыIэ хэкIыпIэхэм зыщагъэгъуазэ.
ШЫРЫТ Къантемыр.
